  

Sporočilo za javnost

Cerkno, 17. 5. 2024

**Bratje, zapojmo!**

**Koncert v podporo Partizanski bolnici Franja**

**Glavni trg v Cerknem, 22. 6. 2024, ob 15. uri**

PROGRAM

Pozdravni nagovori: Gašper Uršič, župan Občine Cerkno

Dr. Miha Kosmač, direktor Mestnega muzeja Idrija

Slavnostna govornica: Dr. Nataša Pirc Musar, predsednica države

Sodelovali bodo:

Coro popolare della resistenza, Udine, Italija, vodi Roberto Frisano

Darko Nikolovski, Ljubljana

Marjetka Popovski s skupino, Izola

Moška vokalna skupina Zven, Cerkno, vodi Vanja Lampič

Partizanski pevski zbor, Ljubljana, vodi Jakob Barbo

Tržaški partizanski pevski zbor Pinko Tomažič, Trst, vodi Pia Cah

Ženska vokalna skupina Zimzelen, Nova Gorica

Ženski pevski zbor Cerklanke, Cerkno, vodi Vanja Lampič

Voditeljica: Tjaša Jurman

Ideja o dobrodelnem koncertu se je rodila kmalu po ujmah, ki so Cerkno in Partizansko bolnico Franja prizadele julija 2023. Namen dogodka, ki ga skupaj pripravljajo Občina Cerkno, Mestni muzej Idrija in Zavod za turizem Cerkno, je dvojen:

1. opozarjanje na pomen ohranjanja Partizanske bolnice Franja kot edinstvenega spomenika humanosti državnega in evropskega pomena ter

2. zbiranje donatorskih sredstev za obnovo Partizanske bolnice Franja.

Živimo v svetu številnih konfliktov in vojnih spopadov, ki nas vsak dan znova opominjajo, kako dragocena vrednota je mir. Pred 80 leti je tudi na našem ozemlju divjala vojna. Slovenci so se skupaj z drugimi svobodoljubnimi narodi uprli okupatorjem in si priborili svobodo. Za ranjene in bolne tovariše so skrbeli v skritih bolnišnicah, ki so jih z veliko truda in iznajdljivosti zgradili v gozdovih in ob tem pogosto tvegali lastna življenja. Partizanska bolnica Franja je spomenik temu humanizmu. Gruča barak v soteski Pasice nosi izjemno simbolno sporočilo, ki govori o moči skupnosti, o solidarnosti in človečnosti, ki sta za vsako družbo ključnega pomena. Spomenik državnega in evropskega pomena, ki opozarja na pomen miru in strpnega sožitja med narodi ter na občečloveške vrednote, smo dolžni ohraniti.

Obnova Partizanske bolnice Franja, ki bo zapletena in dolgotrajna, bo terjala veliko truda, znanja in organizacije, pa tudi precejšnja finančna sredstva. Od julija 2023 ima Mestni muzej Idrija, upravljavec spomenika, odprt poseben podračun za zbiranje donatorskih sredstev, na katerem se je do 7. 5. 2024 zbralo 25.308 €. Zbrana sredstva bodo namenjena obnovi barak oziroma muzejski predstavitvi spomenika. Hvala vsem, ki ste že darovali. Prostovoljne prispevke bomo zbirali tudi na koncertu, za katerega smo si naslov izposodili od partizanske pesmarice, ki jo je avgusta 1944 izdala artilerija 9. korpusa. Partizanske in narodne pesmi so povezovale, tolažile in opogumljale ljudi različnih generacij, narodnosti, socialnih in poklicnih skupin, ki so se združili v skupnem boju za svobodo.

Pred samim dogodkom, **17. 6. 2024 ob 10. uri**, bomo pripravili **tiskovno konferenco**, na kateri bomo predstavili aktivnosti, ki potekajo v zvezi z obnovo Partizanske bolnice Franja.

Dodatne informacije: Milojka Magajne, Mestni muzej Idrija

e-mail: milojka.magajne@muzej-idrija-cerkno.si, tel.: 05 37 26 624, 041 286 681

Cerkno, 17. 5. 2024